CELEX: 32021D1726
Language: ro
Date: 2021-09-28 00:00:00
Title: Decizia (PESC) 2021/1726 a Consiliului din 28 septembrie 2021 în sprijinul combaterii comerțului ilicit cu arme de calibru mic și armament ușor și a proliferării acestora în statele membre ale Ligii Statelor Arabe – Faza II

29.9.2021   
               
               
                  RO
               
               
                  Jurnalul Oficial al Uniunii Europene
               
               
                  L 344/7
               
            
         DECIZIA (PESC) 2021/1726 A CONSILIULUI
         din 28 septembrie 2021
         în sprijinul combaterii comerțului ilicit cu arme de calibru mic și armament ușor și a proliferării acestora în statele membre ale Ligii Statelor Arabe – Faza II
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     Strategia UE din 2018 împotriva armelor de foc, a armelor de calibru mic și a armamentului ușor (SALW) ilicite și a muniției aferente, intitulată „Asigurarea securității armelor, protejarea cetățenilor” (Strategia UE privind SALW), prevede că Uniunea acordă o importanță deosebită cooperării regionale ca mijloc eficient de control al armelor de calibru mic.
                  
               
                     (2)
                  
                  
                     Strategia UE privind SALW menționează că UE va continua să sprijine cooperarea și asistența pentru punerea în aplicare a Programului de acțiune al Organizației Națiunilor Unite (ONU) pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale (denumit în continuare „PdA al ONU”).
                  
               
                     (3)
                  
                  
                     În conformitate cu Strategia UE privind SALW, sprijinul Uniunii la punerea în aplicare a PdA al ONU va include: colectarea și distrugerea surplusului de SALW și de muniție, securitatea fizică și gestionarea stocurilor pentru SALW și muniție, consolidarea capacităților pentru marcare, ținerea evidențelor și trasabilitate, consolidarea capacităților pentru controlul exportului de arme, consolidarea capacităților pentru asigurarea respectării legii în combaterea traficului ilicit, sprijin pentru monitorizarea embargourilor și urmărirea armelor deturnate.
                  
               
                     (4)
                  
                  
                     În ceea ce privește Orientul Mijlociu și Africa de Nord, Strategia UE privind SALW menționează că Uniunea va sprijini în continuare consolidarea capacităților pentru forțele locale de aplicare a legii și de securitate în ceea ce privește securitatea fizică și gestionarea stocurilor, distrugerea stocurilor excedentare, precum și ținerea evidențelor și urmărirea SALW ilicite.
                  
               
                     (5)
                  
                  
                     Agenda 2030 a ONU pentru dezvoltare durabilă, adoptată la 25 septembrie 2015, afirmă că combaterea comerțului ilicit cu SALW este necesară pentru îndeplinirea a numeroase obiective, inclusiv a celor legate de pace, justiție și instituții puternice, reducerea sărăciei, creștere economică, sănătate, egalitatea de gen și orașe și comunități sigure.
                  
               
                     (6)
                  
                  
                     În Agenda sa pentru dezarmare intitulată „Asigurarea viitorului nostru comun”, care a fost lansată la 24 mai 2018, secretarul general al ONU solicită o abordare integrată, favorabilă incluziunii și participativă pentru controlul armelor de calibru mic la nivel național și, în unele situații, la nivel subregional.
                  
               
                     (7)
                  
                  
                     La cea de a treia Conferință a ONU de examinare a progreselor înregistrate în punerea în aplicare a PdA al ONU, care a avut loc în luna iunie 2018, statele membre ale ONU s-au angajat să consolideze, după caz, parteneriatele și cooperarea la toate nivelurile în ceea ce privește prevenirea și combaterea comerțului ilicit cu SALW, în special privind controlul la frontiere, securitatea și gestionarea stocurilor, distrugerea și eliminarea, marcarea, ținerea evidenței și urmărirea și brokerajul ilicit. Statele membre ale ONU s-au angajat, de asemenea, să sporească cooperarea cu organizațiile subregionale și regionale relevante pentru consolidarea punerii în aplicare a PdA al ONU și a Instrumentului internațional de urmărire.
                  
               
                     (8)
                  
                  
                     Liga Statelor Arabe (LSA) este o organizație regională care reunește toate țările arabe, cu scopul de a promova și de a consolida cooperarea între membrii săi.
                  
               
                     (9)
                  
                  
                     În 2016, Uniunea și LSA au instituit dialogul strategic UE-LSA și au înființat o serie de grupuri de lucru.
                  
               
                     (10)
                  
                  
                     Grupul de lucru din cadrul dialogului strategic privind armele de distrugere în masă și controlul armamentului a definit domenii prioritare pentru o posibilă cooperare concretă.
                  
               
                     (11)
                  
                  
                     Prin Decizia (PESC) 2018/1789 a Consiliului (1), Uniunea a susținut faza I a unui proiect în sprijinul combaterii comerțului ilicit cu SALW și a proliferării acestora în rândul statelor membre ale LSA și dorește în prezent să susțină faza II a proiectului respectiv,
                  
               ADOPTĂ PREZENTA DECIZIE:
         
            Articolul 1
            
               (1)   În vederea sprijinirii statelor membre ale Ligii Statelor Arabe (LSA) în punerea în aplicare la nivel național a Programului de acțiune al Organizației Națiunilor Unite (ONU) pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale (denumit în continuare „PdA al ONU”) și a Instrumentului internațional de urmărire, Uniunea va urmări următoarele obiective:
               
                           —
                        
                        
                           consolidarea durabilă a capacității naționale a statelor membre ale LSA de a combate proliferarea ilicită a armelor de calibru mic și a armamentului ușor (SALW), de a combate terorismul și de a spori securitatea în situații postconflict, cu respectarea deplină a standardelor internaționale în domeniul drepturilor omului;
                        
                     
                           —
                        
                        
                           consolidarea durabilă a capacității regionale a LSA de a aborda aceleași provocări;
                        
                     
                           —
                        
                        
                           consolidarea controlului național al statelor membre ale LSA asupra SALW în etapele-cheie ale ciclului lor de viață;
                        
                     
                           —
                        
                        
                           sporirea schimbului de bune practici și de lecții învățate.
                        
                     
            
               (2)   Pentru realizarea obiectivelor menționate la alineatul (1), Uniunea sprijină, prin intermediul prezentei decizii, acțiuni în următoarele domenii:
               
                           —
                        
                        
                           controlul transferurilor internaționale ale SALW (combaterea fluxurilor de arme ilicite);
                        
                     
                           —
                        
                        
                           identificarea și eradicarea surselor de arme de calibru mic ilicite (consolidarea capacităților pentru agențiile de aplicare a legii);
                        
                     
                           —
                        
                        
                           alte măsuri legate de controlul armelor de calibru mic, inclusiv gestionarea stocurilor, controlul bunurilor conexe și securitatea;
                        
                     
                           —
                        
                        
                           dezarmare, demobilizare și reintegrare;
                        
                     
                           —
                        
                        
                           furnizarea de informații relevante privind SALW ilicite și controlul sporit al SALW.
                        
                     
            
               (3)   O descriere detaliată a proiectului menționat la alineatele (1) și (2) este prevăzută în anexa la prezenta decizie.
            
         
         
            Articolul 2
            
               (1)   Înaltul Reprezentant al Uniunii pentru afaceri externe și politica de securitate (Înaltul Reprezentant) răspunde de punerea în aplicare a prezentei decizii.
            
            
               (2)   Punerea în aplicare tehnică a proiectului menționat la articolul 1 este efectuată de către Small Arms Survey (SAS), reprezentat de Institutul de înalte studii internaționale și de dezvoltare, cu asistența Organizației Internaționale de Poliție Criminală (Interpol) și a Organizației Mondiale a Vămilor (OMV) și în strânsă cooperare cu Secretariatul LSA.
            
            
               (3)   SAS, asistat de Interpol și OMV, își îndeplinește atribuțiile sub responsabilitatea Înaltului Reprezentant. În acest scop, Înaltul Reprezentant încheie acordurile necesare cu SAS.
            
         
         
            Articolul 3
            
               (1)   Valoarea de referință financiară pentru punerea în aplicare a proiectului finanțat de Uniune și menționat la articolul 1 este de 5 991 726 EUR.
            
            
               (2)   Cheltuielile finanțate din valoarea de referință prevăzută la alineatul (1) sunt gestionate în conformitate cu procedurile și normele aplicabile bugetului Uniunii.
            
            
               (3)   Comisia supraveghează gestionarea corectă a cheltuielilor menționate la alineatul (2). În acest scop, aceasta încheie acordul necesar cu SAS. Acordul prevede obligația SAS de a asigura o vizibilitate adecvată contribuției Uniunii, corespunzătoare mărimii acestei contribuții.
            
            
               (4)   Comisia depune eforturi în vederea încheierii acordului menționat la alineatul (3) în cel mai scurt timp posibil după intrarea în vigoare a prezentei decizii. Comisia informează Consiliul cu privire la orice dificultate din cadrul respectivului proces și cu privire la data încheierii acordului.
            
         
         
            Articolul 4
            
               (1)   Înaltul Reprezentant raportează Consiliului cu privire la punerea în aplicare a prezentei decizii pe baza unor rapoarte periodice trimestriale pregătite de SAS.
            
            
               (2)   Comisia raportează cu privire la aspectele financiare ale proiectului menționat la articolul 1.
            
         
         
            Articolul 5
            
               (1)   Prezenta decizie intră în vigoare la data adoptării.
            
            
               (2)   Prezenta decizie expiră la 36 de luni de la data încheierii acordului menționat la articolul 3 alineatul (3). Cu toate acestea, prezenta decizie expiră la șase luni de la data intrării sale în vigoare, în cazul în care niciun acord nu a fost încheiat în acest termen.
            
         
         
            Adoptată la Bruxelles, 28 septembrie 2021.
            
               
                  Pentru Consiliu
               
               
                  Președintele
               
               S. KUSTEC
            
         
         
            (1)  Decizia (PESC) 2018/1789 a Consiliului din 19 noiembrie 2018 în sprijinul combaterii comerțului ilicit cu arme de calibru mic și armament ușor și a proliferării acestora în statele membre ale Ligii Statelor Arabe (JO L 293, 20.11.2018, p. 24).
      
      
         
            ANEXĂ
            DOCUMENT DE PROIECT
            
               Proiect în sprijinul combaterii comerțului ilicit cu arme de calibru mic și armament ușor și a proliferării acestora în statele membre ale Ligii Statelor Arabe (Faza II, 2021-2024) – HR(2021) 125
            
            
               
                  Context
               
            
            Acest proiect (proiectul UE-LSA faza II) se va baza pe eforturile anterioare întreprinse de Liga Statelor Arabe (LSA) și de Uniune, inclusiv pe acțiunile întreprinse în faza I a proiectului (2019-2021), pentru a sprijini statele membre ale LSA în combaterea comerțului ilicit cu arme de calibru mic și armament ușor (SALW) în regiunea arabă (1).
            Grupul de lucru privind armele de distrugere în masă, SALW și controlul armamentului, instituit în cadrul dialogului strategic UE-LSA, a definit domenii prioritare pentru o posibilă cooperare concretă. Faza I a proiectului UE-LSA a consolidat schimbul de bune practici și de lecții învățate în aceste domenii printr-o serie de reuniuni regionale și subregionale. De asemenea, aceasta a oferit statelor membre ale LSA formare practică menită să dezvolte în mod durabil capacitatea națională și regională (LSA) de a aborda provocările reprezentate de SALW ilicite, în special în domeniile prioritare.
            În perioada dinaintea pandemiei provocate de SARS-CoV-2, în cadrul proiectului au fost organizate reuniunea inițială (Cairo, iunie 2019) și primul atelier subregional (Abu Dhabi, februarie 2020). De asemenea, în perioada noiembrie-decembrie 2019, au avut loc trei misiuni de evaluare a nevoilor care au pus bazele programelor de formare la nivel de țară desfășurate în Abu Dhabi, Emiratele Arabe Unite și Rabat, Maroc, în ianuarie și februarie 2020.
            Odată cu declanșarea pandemiei, în martie 2020, activitățile de formare din cadrul proiectului au trecut în format online. Începând cu 30 aprilie 2021, proiectul a oferit formare online pentru șase state membre ale LSA, iar pentru perioada mai-iunie 2021 au fost programate cursuri suplimentare online, inclusiv cursuri de formare ulterioară. De asemenea, au avut loc discuții pentru a garanta că al doilea atelier (final) subregional al proiectului și reuniunea finală la nivel regional vor avea loc, în format online, înainte de 31 iulie 2021, când se încheie faza I.
            Funcționarii din statele membre ale LSA care au participat la reuniuni de proiect și la programe de formare au raportat în mod constant niveluri ridicate de satisfacție cu privire la aceste evenimente, o proporție ridicată de participanți la programul de formare indicând că se așteaptă să utilizeze informațiile și know-how-ul partajate în timpul programului în activitatea lor cotidiană.
            Faza II a proiectului va consolida și va întări bazele puse în prima fază a proiectului. Eforturile de consolidare a capacităților începute în faza I vor fi continuate, extinse și aprofundate pentru a asigura sustenabilitatea pe termen lung. Statele membre ale LSA care nu au beneficiat de formare în prima fază a proiectului pot beneficia de aceasta în cea de a doua fază. Statele membre ale LSA care doresc să valorifice capacitățile dobândite în prima fază vor primi sprijinul necesar în cea de a doua fază. În plus, pentru prima dată, proiectul va organiza evenimente de formare la nivel regional care vor permite statelor membre ale LSA să își consolideze capacitatea națională de formare în domeniul controlului SALW (evenimente de formare a formatorilor).
            Reducerea și eradicarea armelor de calibru mic ilicite din regiunea arabă rămân esențiale pentru reducerea tuturor formelor de violență și pentru promovarea dezvoltării durabile și a prosperității în concordanță cu obiectivele Organizației Națiunilor Unite (ONU) de dezvoltare durabilă (ODD), atât în regiunea arabă, cât și în regiunile învecinate, inclusiv Europa. Mai precis, proiectul are ca obiectiv consolidarea capacității statelor membre ale LSA de a pune în aplicare Programul de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale (PdA) și Instrumentul internațional de urmărire (ITI), în funcție de prioritățile și nevoile identificate de statele membre ale LSA.
            Cadrul normativ al proiectului include, de asemenea, Agenda 2030 pentru dezvoltare durabilă, în special obiectivul 16.4, precum și Rezoluția 2370 (2017) a Consiliului de Securitate al ONU, care vizează prevenirea achiziționării de arme de către teroriști. În același timp, proiectul concretizează angajamentul de a lua măsuri concertate împotriva traficului ilegal de arme, cuprins în declarația summit-ului UE-LSA de la Sharm El-Sheikh din 25 februarie 2019.
            În funcție de preferințele statului membru LSA care este gazdă, Protocolul ONU privind armele de foc și Tratatul privind comerțul cu arme ar putea servi, de asemenea, drept puncte de referință pentru eforturile de consolidare a capacităților care au legătură cu proiectul (controlul exporturilor/importurilor, prevenirea deturnării etc.).
            
               
                  Obiectivele proiectului și sustenabilitatea pe termen lung
               
            
            La fel ca în faza I, obiectivul de bază al fazei II a proiectului este consolidarea durabilă a capacității statelor membre ale LSA de a pune în aplicare PdA și ITI, inclusiv în vederea combaterii armelor de calibru mic ilicite și a terorismului, în funcție de prioritățile și nevoile identificate de statele membre LSA. Pentru atingerea acestui obiectiv, proiectul are următoarele obiective principale:
            
                        (a)
                     
                     
                        consolidarea durabilă a capacității naționale a statelor membre ale LSA de a combate proliferarea ilicită a SALW, de a combate terorismul și de a spori securitatea în situații postconflict;
                     
                  
                        (b)
                     
                     
                        consolidarea durabilă a capacității regionale a LSA de a aborda aceleași provocări;
                     
                  
                        (c)
                     
                     
                        consolidarea controlului național al statelor membre ale LSA asupra SALW în etapele-cheie ale ciclului lor de viață; precum și
                     
                  
                        (d)
                     
                     
                        sporirea schimbului de bune practici și de lecții învățate.
                     
                  Consultările cu statele membre ale LSA indică faptul că acestea urmăresc asistență și sprijin în domenii specifice, cu accent predominant pe consolidarea capacității naționale de combatere a fluxurilor de arme ilicite (a se vedea secțiunea următoare pentru mai multe detalii). Toate componentele proiectului sunt în realitate concepute să garanteze că proiectul conferă o capacitate durabilă beneficiarilor săi preconizați, și anume instituțiilor guvernamentale și funcționarilor din statele membre ale LSA, precum și secretariatului LSA (Departamentul pentru controlul armamentului și dezarmare).
            
               
                  Descrierea acțiunii
               
            
            Proiectul Uniunii de combatere a comerțului ilicit cu SALW și a proliferării acestora în statele membre ale LSA (faza II, 2021-2024) este conceput pentru a răspunde nevoilor pe care statele membre ale LSA le-au exprimat în următoarele domenii prioritare:
            
               Domeniul 1:
            
            Controlul transferurilor internaționale de SALW (combaterea fluxurilor de arme ilicite)
            
                     
                        1.1.
                     
                     
                        Acordarea de licențe de export/import/tranzit și controlul exporturilor/importurilor/tranzitului (evaluarea riscurilor etc.)
                     
                  
                     
                        1.2.
                     
                     
                        Prevenirea deturnării de SALW către beneficiari neautorizați
                     
                  
                     
                        1.3.
                     
                     
                        Detectarea SALW și a pieselor acestora în cursul inspecției bunurilor și mărfurilor transportate (metode de inspecție, tehnici și echipamente etc.)
                     
                  
               Domeniul 2:
            
            Identificarea și eradicarea surselor de arme de calibru mic ilicite (consolidarea capacităților pentru agențiile de aplicare a legii)
            
                     
                        2.1.
                     
                     
                        Controlul frontierelor terestre, aeriene și maritime, inclusiv transferul de tehnologie
                     
                  
                     
                        2.2.
                     
                     
                        Marcarea, ținerea evidenței și urmărirea
                     
                  
                     
                        2.3.
                     
                     
                        Tehnici și metode suplimentare de investigare și de inspecție a armamentului (utilizarea de informații balistice, identificarea/eradicarea rutelor de contrabandă și metodele etc.)
                     
                  
               Domeniul 3:
            
            Alte măsuri de control al armelor de calibru mic
            
                     
                        3.1.
                     
                     
                        Securitatea și gestionarea stocurilor
                     
                  
               Domeniul 4: Dezarmare, demobilizare și reintegrare (DDR)
            
            
                     
                        4.1.
                     
                     
                        Schimb de cunoștințe de specialitate, de bune practici și de lecții învățate în domeniul DDR
                     
                  
                     
                        4.2.
                     
                     
                        Asistență în conceperea programelor naționale DDR
                     
                  
                     
                        4.3.
                     
                     
                        Alte forme de sprijin acordat statelor membre ale LSA în timpul unei faze postconflict
                     
                  A se remarca faptul că această componentă, deși a fost solicitată de câteva state membre ale LSA, a beneficiat în ansamblu de un interes mai mic decât celelalte domenii enumerate în prezenta secțiune. Din acest motiv, proiectul nu pune accentul pe aceasta.
            
               Domeniul 5:
            
            Furnizarea de informații relevante privind SALW ilicite și controlul sporit al SALW
            
                     
                        5.1.
                     
                     
                        Evaluarea legilor și reglementărilor statelor membre ale LSA; consilierea cu privire la eventualele modificări și revizuiri.
                     
                  
                     
                        5.2.
                     
                     
                        Traducerea în arabă a cercetărilor, a studiilor publicate și a altor documente relevante.
                     
                  Ca răspuns la nevoile de mai sus, proiectul va cuprinde următoarele elemente:
            
                        1.
                     
                     
                        Coordonarea regională: reuniune inițială la Cairo
                     
                  
                        2.
                     
                     
                        Coordonarea regională: două ateliere regionale
                     
                  
                        3.
                     
                     
                        Coordonarea regională: reuniunea finală de la Cairo
                     
                  
                        4.
                     
                     
                        Formare la nivel național
                     
                  
                        5.
                     
                     
                        Formare la nivel regional
                     
                  
                        6.
                     
                     
                        Sprijin în cadrul proiectului pentru elaborarea programelor naționale de formare
                     
                  
                        7.
                     
                     
                        Facilitarea în cadrul proiectului a operațiunilor naționale comune pe teren
                     
                  
                        8.
                     
                     
                        Furnizarea de informații în limba arabă
                     
                  
                        9.
                     
                     
                        Reuniuni de coordonare a proiectului
                     
                  
                        10.
                     
                     
                        Monitorizarea și evaluarea proiectului (inclusiv un audit financiar)
                     
                  
               1.   Coordonarea regională:
               reuniune inițială la Cairo
            
            
                     
                        1.1.
                     
                     
                        Obiectivul: sensibilizarea cu privire la proiect; discutarea fazei I și identificarea lecțiilor relevante pentru faza II; crearea condițiilor pentru activitățile din faza II (consolidarea contactelor cu statele membre ale LSA, identificarea priorităților naționale specifice și inițierea planificării pentru activitățile din faza II, inclusiv formarea) (domeniile prioritare 1-5).
                     
                  
                     
                        1.2.
                     
                     
                        Activități: reuniune inițială de trei zile la sediul LSA din Cairo, cuprinzând toate aspectele proiectului (domeniile prioritare 1-5), abordate la nivelul înalților funcționari din statele membre ale LSA, precum și la nivelul personalului LSA responsabil pentru chestiuni legate de proiect.
                     
                  
                     
                        1.3.
                     
                     
                        Rezultatele acțiunii: furnizarea de prezentări detaliate care să acopere toate aspectele proiectului; identificarea lecțiilor relevante pentru faza II; consolidarea contactelor cu statele membre ale LSA; identificarea priorităților naționale specifice; inițierea planificării fazei II; elaborarea unui raport de sinteză al reuniunii.
                     
                  
               2.   Coordonarea regională:
               două ateliere regionale
            
            
                     
                        2.1.
                     
                     
                        Obiectivul: intensificarea schimbului de bune practici și de lecții învățate inițiat în faza I a proiectului și identificarea priorităților naționale și regionale în domeniile legate de proiect (domeniile prioritare 1-5).
                     
                  
                     
                        2.2.
                     
                     
                        Activități: două ateliere de patru zile organizate în diferite capitale arabe (date-țintă: prima jumătate a anului 2022, ultima jumătate a anului 2023). Printre subiectele posibile se numără: legislația națională privind controlul armelor (domeniul prioritar 5.1) și subiectele abordate în cadrul ciclului de reuniuni PdA-ITI.
                     
                  
                     
                        2.3.
                     
                     
                        Rezultatele acțiunii: schimbul de bune practici și de lecții învățate în domeniile legate de proiect; identificarea priorităților naționale și regionale în domeniile respective; elaborarea unui raport de sinteză al fiecărui atelier.
                     
                  
               3.   Coordonarea regională: reuniunea finală de la Cairo
            
            
                     
                        3.1.
                     
                     
                        Obiectivul: evaluarea fazei II a proiectului și planificarea pentru viitoarea cooperare (domeniile prioritare 1-5).
                     
                  
                     
                        3.2.
                     
                     
                        Activități: reuniune de două zile desfășurată la sediul LSA din Cairo la sfârșitul proiectului, abordată la nivelul înalților funcționari din statele membre ale LSA și la nivelul personalului LSA responsabil pentru chestiuni legate de proiect.
                     
                  
                     
                        3.3.
                     
                     
                        Rezultatele acțiunii: discutarea și evaluarea fazei II a proiectului; elaborarea de planuri pentru o viitoare cooperare privind controlul armelor de calibru mic; elaborarea unui raport de sinteză al reuniunii.
                     
                  
               4.   Formare la nivel național
            
            
                     
                        4.1.
                     
                     
                        Obiectivul: consolidarea unei capacități durabile pentru controlul armelor de calibru mic în statul membru al LSA care este gazdă, în conformitate cu interesele și nevoile statului respectiv (domeniile prioritare 1-4).
                     
                  
                     
                        4.2.
                     
                     
                        Activități: până la 154 de zile de formare la nivel național, pentru fiecare agenție de implementare, cuprinzând un meniu de programe potențiale pe care statele membre ale LSA le pot selecta în conformitate cu prioritățile și nevoile lor și le pot confirma prin comunicarea oficială cu Secretariatul LSA [a se vedea literele (a)-(d) de mai jos]. Din cele 154 de zile de formare la nivel național, 94 vor fi oferite online și 60 vor fi desfășurate în țară (de exemplu, 12 evenimente cu durata de 5 zile).
                        Atunci când dau curs cererilor specifice de formare, agențiile de implementare, în colaborare cu Secretariatul LSA, vor acorda prioritate contactului la distanță cu guvernele LSA (telefon, e-mail și videoconferințe online).
                        Ca parte a ofertei naționale de formare, agențiile de implementare vor oferi următoarele tipuri de programe (listă neexhaustivă):
                        
                                    
                                       (a)
                                    
                                 
                                 
                                    cursuri introductive cu durata de 2-5 zile (online);
                                 
                              
                                    
                                       (b)
                                    
                                 
                                 
                                    evenimente naționale de formare care vin în completarea celor desfășurate în faza I, cum ar fi:
                                    
                                                —
                                             
                                             
                                                cursuri care se repetă pentru noi grupuri de participanți;
                                             
                                          
                                                —
                                             
                                             
                                                cursuri de reîmprospătare a cunoștințelor;
                                             
                                          
                                                —
                                             
                                             
                                                cursuri care oferă o abordare aprofundată a unor subiecte specifice (3-5 zile) sau a unei game mai largi de subiecte (peste 5 zile); precum și
                                             
                                          
                                                —
                                             
                                             
                                                cursuri specializate destinate unui anumit public (de exemplu, un curs de logistică pentru funcționarii care gestionează stocuri de arme și muniții);
                                             
                                          
                              
                                    
                                       (c)
                                    
                                 
                                 
                                    cursuri pentru noii angajați (curs aprofundat, cu o durată de 10 zile sau mai mult, pentru funcționarii care preiau responsabilități legate de SALW); precum și
                                 
                              
                                    
                                       (d)
                                    
                                 
                                 
                                    un program de formare la nivel național într-un stat LSA, altul decât statul beneficiar, atunci când călătoria în acesta din urmă este exclusă (2 evenimente de câte 5 zile fiecare, incluzând transport și masă/cazare pentru participanți).
                                 
                              Trebuie remarcat faptul că, după caz, proiectul va aplica o abordare mixtă (hibridă) a învățării în activitățile sale de formare, combinând utilizarea resurselor online cu formarea în format fizic și online.
                     
                  
                     
                        4.3.
                     
                     
                        Rezultatele acțiunii: Impactul evenimentelor de formare la nivel național va fi evaluat la sfârșitul evenimentului și la câteva luni după eveniment, pentru a stabili măsura în care au fost îndeplinite obiectivele proiectului de consolidare a capacităților.
                     
                  
               5.   Formare la nivel regional
            
            
                     
                        5.1.
                     
                     
                        Obiectivul: consolidarea unei capacități durabile pentru controlul armelor de calibru mic în statele membre ale LSA participante, inclusiv capacitatea de formare (domeniile prioritare 1-4).
                     
                  
                     
                        5.2.
                     
                     
                        Activități: până la 40 zile de formare în format fizic, pentru fiecare agenție de implementare, de care să beneficieze în același timp participanți din mai multe state membre ale LSA, inclusiv evenimente de formare a formatorilor (4 evenimente de 5 sau 10 zile fiecare, pentru fiecare agenție de implementare, organizate într-un stat membru al LSA).
                        Trebuie remarcat faptul că, după caz, proiectul va aplica o abordare mixtă (hibridă) a învățării în activitățile sale de formare, combinând utilizarea resurselor online cu formarea în format fizic și online.
                     
                  
                     
                        5.3.
                     
                     
                        Rezultatele acțiunii: Impactul evenimentelor de formare la nivel regional va fi evaluat la sfârșitul evenimentului și la câteva luni după eveniment, pentru a stabili măsura în care au fost îndeplinite obiectivele proiectului de consolidare a capacităților.
                     
                  
               6.   Sprijin în cadrul proiectului pentru elaborarea programelor naționale de formare
            
            
                     
                        6.1.
                     
                     
                        Obiectivul: consolidarea asumării la nivel național și a sustenabilității pe termen lung a evenimentelor de formare din cadrul proiectului (domeniile prioritare 1-4).
                     
                  
                     
                        6.2.
                     
                     
                        Activități: La cerere, agențiile de implementare vor sprijini dezvoltarea programelor naționale de formare prin furnizarea de know-how și documentație relevante.
                     
                  
                     
                        6.3.
                     
                     
                        Rezultatele acțiunii: Impactul sprijinului acordat prin proiect pentru dezvoltarea programelor naționale de formare va fi evaluat la finalizarea intervenției și la câteva luni de la finalizarea acesteia.
                     
                  
               7.   Facilitarea în cadrul proiectului a operațiunilor naționale comune pe teren
            
            
                     
                        7.1.
                     
                     
                        Obiectivul: testarea și consolidarea utilizării eficace a informațiilor transmise în timpul evenimentelor de formare UE-LSA, consolidând astfel sustenabilitatea pe termen lung a formării în cadrul proiectului (domeniile prioritare 1-4).
                     
                  
                     
                        7.2.
                     
                     
                        Activități: Proiectul va facilita pregătirea, desfășurarea și analiza a două operațiuni comune pe teren, desfășurate în mod voluntar de forțele naționale de securitate din statele membre ale LSA. Pregătirea și analiza operațiunilor comune pe teren vor fi conduse de agențiile de implementare și vor fi efectuate online (două evenimente de două zile, proiectul acoperind costurile legate de interpretariat în limbile arabă, engleză și franceză pentru fiecare eveniment). Statele LSA participante vor avea responsabilitatea operațională și financiară pentru desfășurarea operațiunilor comune pe teren.
                     
                  
                     
                        7.3.
                     
                     
                        Rezultatele acțiunii: Impactul operațiunilor comune pe teren va fi evaluat la finalizarea acestora și la câteva luni de la finalizarea lor.
                     
                  
               8.   Furnizarea de informații în limba arabă
            
            
                     
                        8.1.
                     
                     
                        Obiectivul: satisfacerea nevoilor statelor membre ale LSA referitor la informații independente și fiabile în limba arabă privind armele de calibru mic și violența armată (domeniul prioritar 5).
                     
                  
                     
                        8.2.
                     
                     
                        Activități: traducerea publicațiilor și documentelor-cheie în limba arabă (rapoarte publicate, orientări privind bunele practici etc.). Printre exemple se numără documente noi ale UE privind SALW, un manual SAS privind controlul armelor de calibru mic care ia în considerare dimensiunea de gen și capitolul „Securitate” din raportul anual al OMV privind comerțul ilicit.
                     
                  
                     
                        8.3.
                     
                     
                        Rezultatele acțiunii: Rezultatele specifice vor include traducerea de cărți, rapoarte, documente de informare și alte documente privind armele de calibru mic, precum și producerea de podcasturi și postări pe bloguri în limba arabă. În ansamblu, această acțiune va avea drept rezultat o creștere semnificativă a disponibilității informațiilor în limba arabă independente și fiabile privind armele de calibru mic și violența armată, pornind de la bazele puse în faza I a proiectului.
                     
                  
               9.   Reuniuni de coordonare a proiectului
            
            
                     
                        9.1.
                     
                     
                        Obiectivul: asigurarea unei coordonări și planificări optime a proiectului.
                     
                  
                     
                        9.2.
                     
                     
                        Activități: reuniuni în format fizic la sediile agențiilor de implementare din Bruxelles, Geneva și Lyon (în total trei reuniuni), reunind cele trei agenții de implementare, precum și Secretariatul LSA, pentru a discuta provocările și prioritățile legate de proiect, precum și planurile și strategiile de punere în aplicare.
                     
                  
                     
                        9.3.
                     
                     
                        Rezultatele acțiunii: elaborarea unui scurt raport care să prezinte provocările și prioritățile legate de proiect, precum și planurile și strategiile de punere în aplicare (un raport pentru fiecare reuniune).
                     
                  
               10.   Monitorizarea și evaluarea proiectului
            
            
                     
                        10.1.
                     
                     
                        Obiectivul: asigurarea faptului că proiectul și-a îndeplinit obiectivele și că cheltuielile aferente proiectului au fost făcute în conformitate cu bugetul aprobat.
                     
                  
                     
                        10.2.
                     
                     
                        Activități: Faza II a proiectului va cuprinde o evaluare internă și externă a impactului proiectului. Evaluarea internă va fi efectuată de personalul proiectului cu sprijinul specialistului în monitorizare, evaluare și învățare al SAS. Un consultant extern va efectua evaluarea externă, deplasându-se în acest scop la reuniunea finală de la Cairo, în statele LSA selectate (patru) și la sediul agențiilor de implementare. Proiectul va include, de asemenea, un audit financiar în conformitate cu cerințele UE.
                     
                  
                     
                        10.3.
                     
                     
                        Rezultatele acțiunii: finalizarea evaluărilor interne și externe ale impactului proiectului; finalizarea auditului financiar.
                     
                  
               
                  Agenții de implementare și parteneriate
               
            
            Faza II a proiectului va fi din nou pusă în aplicare în parteneriat cu Secretariatul LSA în cadrul dialogului strategic UE-LSA privind armele de distrugere în masă, SALW și controlul armamentului. Secretariatul LSA a găzduit reuniunea inițială a fazei I a proiectului de la Cairo, Egipt, în iulie 2019. Personalul Secretariatului a participat la două dintre misiunile de evaluare a nevoilor pe care proiectul le-a desfășurat în noiembrie-decembrie 2019, precum și la primul atelier subregional al proiectului, care a avut loc la Abu Dhabi, Emiratele Arabe Unite, în februarie 2020. Sprijinul continuu și ferm al Secretariatului LSA rămâne vital pentru continuarea cu succes a proiectului în faza II.
            La fel ca și în faza I a proiectului, Small Arms Survey (SAS), un program asociat al Institutului de înalte studii internaționale și de dezvoltare din Geneva, Elveția, va fi principala agenție de implementare. La punerea în aplicare a fazei II, SAS se va baza în continuare pe contribuțiile din partea Organizației Internaționale de Poliție Criminală (Interpol) și a Organizației Mondiale a Vămilor (OMV). OMV va avea responsabilitatea principală pentru domeniile prioritare 1 și 2.1 (controlul transferurilor internaționale, inclusiv controale la frontiere), Interpol pentru domeniile 2.2 și 2.3 (consolidarea capacităților pentru agențiile de aplicare a legii), iar SAS pentru domeniile 3-5 (gestionarea și securitatea depozitelor, DDR și furnizarea de informații referitoare la SALW).
            Acest parteneriat reprezintă un model de cooperare în domeniul SALW. Proiectul valorifică cunoștințele și know-how-ul complementare ale fiecărei agenții de implementare pentru a oferi un program cuprinzător de cunoaștere și consolidare a capacităților, care să acopere principalele componente ale PdA și ITI. Astfel, proiectul transpune conceptele de cooperare internațională și multilateralism, evidențiate în documente precum PdA și Strategia UE privind SALW, în rezultate tangibile, și anume punerea în aplicare eficace a PdA și ITI și consolidarea securității interregionale.
            După caz, în coordonare cu Secretariatul LSA, SAS va subcontracta alte organizații pentru a acorda asistență altor componente ale proiectului. În funcție de nevoile și preferințele statelor membre ale LSA participante, alte organizații, inclusiv organizații ale societății civile, precum și anumite agenții specializate ale LSA ar putea, de asemenea, să contribuie la punerea în aplicare a proiectului.
            Agențiile de implementare se vor coordona, de asemenea, cu organizațiile guvernamentale și neguvernamentale care își desfășoară activitatea în statele membre ale LSA, precum și cu orice programe ale Uniunii cu o prezență în statele respective, cu scopul de a asigura faptul că toate activitățile întreprinse în cadrul proiectului completează și se bazează pe inițiativele existente. Trebuie remarcat faptul că acest proiect mobilizează sprijinul Uniunii în ultimii ani pentru dezvoltarea și punerea în aplicare a sistemului de gestionare a armelor ilicite și a sistemului de gestionare a urmăririi (iARMS) ale Interpol, componenta principală a ofertei de formare UE-LSA a Interpol.
            Agențiile de implementare vor lua, de asemenea, măsuri adecvate pentru a asigura vizibilitatea proiectului în conformitate cu orientările Uniunii.
            
               
                  Durată
               
            
            O durată de 36 de luni este preconizată pentru proiect.
            
               (1)  Decizia (PESC) 2018/1789 a Consiliului din 19 noiembrie 2018 în sprijinul combaterii comerțului ilicit cu arme de calibru mic și armament ușor și a proliferării acestora în statele membre ale Ligii Statelor Arabe.